**המשרד לשוויון חברתי וקידום מעמד האישה** הוא משרד ממשלתי, אשר מטרותיו העיקריות היו שיפור מצבם של האזרחים הוותיקים בישראל, סוגיות שונות של שוויון מגדרי, מיעוטים, צעירים, ומיזמים חברתיים.

היסטוריה
--------

### עליית מפלגת גיל ובחירות 2006

במערכת הבחירות לכנסת השבע עשרה השתתפה גם מפלגת גיל - גמלאי ישראל לכנסת. מפלגה זו פנתה בעיקר לציבור הקשישים והגמלאים בנימוק שרק הגמלאים יגנו על עצמם. בבחירות זכתה המפלגה ב-7 מנדטים והפכה להפתעת הבחירות. עם זאת, נראה כי חלק ניכר ממצביעי המפלגה באותה השנה היו צעירים שביקשו להביע מחאה כנגד האקלים הפוליטי במדינת ישראל.

במסגרת המשא ומתן הקואליציוני נחתם הסכם בין מפלגת קדימה למפלגת גיל. המפלגות הסכימו בין היתר על העלאת קצבאות הזקנה, הרחבת סל התרופות ומינוי שר לענייני גמלאים. עד אז תחום הקשישים היה נתון לטיפול משרד הרווחה.

ב-10 בספטמבר 2006 התקבלה החלטה של ממשלת ישראל ה-31 להקים יחידת סמך לענייני גמלאים במשרד ראש הממשלה. נקבע שייעודה של היחידה הוא לסייע בשיפור מעמד הגמלאים, איכות חייהם הפיזית והנפשית וניהול מערך המתנדבים למען הקשישים.

### המשרד לענייני גמלאים והמשרד לאזרחים ותיקים

ב-25 ביולי 2007 אושרה הקמת משרד לענייני גמלאים כמשרד ממשלתי עצמאי, שלא יהיה חלק ממשרד ראש הממשלה. רפי איתן, ראש מפלגת גיל, מונה לעמוד בראשו.

בהשבעת ממשלת ישראל ה-32 הכריז ראש הממשלה, בנימין נתניהו, כי הוא יעמוד בראש המשרד, אך במשרד תכהן גם סגנית שר - לאה נס. למשרד הוקצה תקציב של 68 מיליון ש"ח. במהלך הקדנציה שונה שם המשרד ל"המשרד לאזרחים ותיקים".

לאחר הקמת ממשלת ישראל ה-33 מונה אורי אורבך לשר העומד בראש המשרד לאזרחים ותיקים והוא עמד בראשו עד לפטירתו ב-16 בפברואר 2015. במהלך כהונתו יזם אורבך את הפעלתם של מיזמים רבים שנועדו לקדם את האזרחים הוותיקים ולסייע להם. בין השאר עודד את מיזם יחידות סגולה - מוקדי מיצוי זכויות לאזרחים ותיקים בבתי חולים, שעובדים בשיתוף עם מוקד המידע לאזרחים ותיקים, 8840\*, שבו ניתן מענה לפניות רבות ומגוונות; כיתות ותיקים - ותיקים חוזרים ללמוד בכיתות משלהם בבתי ספר תיכוניים, וכן פעל לקבלת פיצויים מממשלת גרמניה לעובדי גטאות.

גולת הכותרת של פעילותו הייתה מיזם "שלישי בשלייקס", שעודד מתן הטבות לקהילת האזרחים הוותיקים בימי שלישי. מבצע הסרטים בעשרה שקלים הופסק לאחר כשנה של פעילות וחזר לפעול חודשים אחדים מאוחר יותר, יחד עם הנחות והטבות נוספות, במסגרת המשרד לשוויון חברתי.

### המשרד לשוויון חברתי

עם השבעת הממשלה ה-34, נכנסה גילה גמליאל לתפקיד השרה ומינתה את אבי כהן סקלי למנכ"ל המשרד. במהלך כהונתה הוחלט לשנות את שם המשרד ל"המשרד לשוויון חברתי", ולהרחיב את סמכויותיו, כך שלא יעסוק רק באזרחים ותיקים.

עם השבעת הממשלה ה-35 בשנת 2020 מונתה מירב כהן ממפלגת "כחול-לבן" לתפקיד השרה, וכיהנה בתפקיד עד להתפטרותה בשנת 2021. בתקופת כהונתה מינתה מירב כהן את יעל מבורך לתפקיד מנכ"לית המשרד. לאחר מספר חודשים עם השבעת הממשלה ה-36 חזרה כהן למשרד. והחליטה למנות את מאיר בינג לתפקיד מנכ"ל המשרד, במקומה של יעל מבורך שהתפטרה.

עם השבעת הממשלה ה-37 בדצמבר 2022, מונה עמיחי שיקלי ממפלגת "הליכוד" לתפקיד השר. בשנת 2023 במסגרת ההסכמים הקואליציוניים, שונו סמכויות המשרד כך שאגף בכיר אזרחים ותיקים ורשות הצעירים עברו לאחריות משרד הנגב, הגליל והחוסן הלאומי. הרשות לזכויות ניצולי השואה והרשות לפיתוח כלכלי-חברתי של המגזר החרדי עברו לאחריות משרד ראש הממשלה. והרשות לקידום מעמד האישה עברה לאחריות המשרד לקידום מעמד האישה. המשרד קיבל לאחריותו את הרשות לפיתוח והתיישבות הבדואים בנגב ואת האגף הבכיר לפיתוח כלכלי חברתי בחברה הבדואית בנגב, ממשרד הרווחה והביטחון החברתי. לאחר התפטרותו של עמיחי שיקלי מתפקיד השר לשוויון חברתי, החליטה הממשלה לבטל את המשרד לקידום מעמד האישה, להחזיר את הרשות לקידום מעמד האישה לאחריות המשרד לשוויון חברתי, ולשנות את שם המשרד למשרד לשוויון חברתי ולקידום מעמד האישה. כמו כן, הוחלט כי מאי גולן תעמוד בראש המשרד. החלטת הממשלה אושרה במליאת הכנסת ביום 22 בינואר 2024.

מבנה המשרד ופעילות
------------------

 פרק זה טעון עדכון. אנא תרמו לוויקיפדיה ועזרו לעדכן אותו. ייתכן שתמצאו פירוט בדף השיחה. 
במשרד ישנם כ-122 עובדים. תקציב המשרד לשנת 2017 עמד על 750 מיליון ש"ח, לעומת 450 מיליון ש"ח ב-2016 ו-134 מיליון ש"ח ב-2015. התקציב מתוכנן לעלות ב-50 מיליון ש"ח נוספים ב-2018.

המשרד לאזרחים ותיקים הוקם כגוף מטה בממשלה לפיתוח ולקידום תוכניות ושירותים עבור האזרחים הוותיקים בישראל, ולביצוע פרויקטים לשיפור וקידום איכות חייהם במגוון תחומים. לשם הגשמת יעד זה, הוצבו למשרד מספר מטרות מרכזיות:

* **שיפור איכות ורמת החיים של האזרח הוותיק**: על מנת לגבש מדיניות כוללת לאוכלוסייה המבוגרת, מבצע המשרד מיפוי בעיות ובדיקת שירותים הניתנים לקשישים בישראל. המשרד מתכנן הקמת מועצה ציבורית מייעצת בתחום הקשישים והגמלאים, אשר תייעץ לראש הממשלה, לשר ולכלל רשויות המדינה בקביעת המדיניות. כמו כן פועל המשרד להגדלת מספר האזרחים הוותיקים העוסקים בפעילויות תעסוקה, העשרה ופנאי.
* **שיפור תחושת ביטחונו האישי של האזרח הוותיק**: המשימה המרכזית העומדת בפני המשרד להשגת יעד זה היא יישום תוכנית למאבק באלימות נגד אזרחים ותיקים.
* **מיסוד הקשר בין הדור הצעיר לאזרחים הוותיקים**: בשיתוף משרד החינוך, תנועות הנוער, התאחדות הסטודנטים ובני השירות הלאומי והאזרחי בישראל, מקדם המשרד פרויקטים בין דוריים במערכת החינוך ובמסגרת השירות הלאומי, וכן פרויקטים בתחום המורשת.
* **שיפור רמת השיקום והסיעוד לאזרח הוותיק**: המשרד מקדם ביצוע הערכה גריאטרית בקרב אזרחים ותיקים מעל לגיל 70. כמו גם עידוד ביצוע בדיקות תקופתיות והערכות גריאטריות בקופות החולים לאזרחים ותיקים בני 70 שנים ומעלה. במסגרת זו מקדם המשרד את ציון יום הקשיש הבינלאומי. כמו כן עוסק המשרד בריכוז המידע והידע בתחום הזקנה לאנשי מקצוע, ופועל בשיתוף עם מרכז הידע לחקר הזדקנות האוכלוסייה בישראל מאז שנת 2008 בביצוע מיזם SHARE-ERIC.
* **פיתוח והתאמת שירותים ותשתיות בעידן של אוכלוסייה מזדקנת**: מתן מענה לפניות אזרחים ותיקים, שיפור וקידום נושא הדיור לזקנים תוך מתן פתרונות מיגון, רווחה, שיקום וסיעוד, תוכניות אב יישוביות והגברת פעילויות היידוע לאזרחים הוותיקים.
* **שיפור איכות החיים של ניצולי השואה בישראל**: המשרד פועל לשיפור איכות חייהם של ניצולי השואה, תוך מעקב אחר יישום דו"ח דורנר וביצוע החלטות הממשלה מ-2007 ועד היום בתחום הסיוע הממשלתי לניצולי השואה. בנוסף, במסגרת זו, המשרד עוסק בנושאים הבאים: טיפול בהשבת הרכוש היהודי הגזול, תיעוד קורות חייהם של ניצולי השואה במיזם "לדורות" וסיוע בבירור זכויות ניצולי השואה, כולל באמצעות מתנדבים. כמו כן מקיף המשרד את רוב תחומי החיים של ציבור זה, על רבדיו וצרכיו השונים. המשרד פועל גם להשלמת תיעוד ורישום זכויות יהודים יוצאי מדינות ערב ואיראן.

המשרד במתכונתו החדשה
--------------------

המשרד לשוויון חברתי במתכונתו החדשה פועל לקידום אוכלוסיות האזרחים הוותיקים, הצעירים, הנשים והמיעוטים.

הנושאים בהם עוסק המשרד:

### תחומי אחריות שהיו במשרד (עד 2023)

#### אזרחים וותיקים - קידום אוכלוסיית האזרחים הוותיקים בישראל, והרשות לזכויות ניצולי השואה

 ערך מורחב – **הרשות לזכויות ניצולי השואה**  

הרשות לזכויות ניצולי השואה היא המוסד הממשלתי הממונה על יישומה של החקיקה המעניקה תגמולים והטבות לניצולי שואה - מהם שהפכו לנכים כתוצאה מהתעללות הנאצים או עקב השתתפותם במלחמת העולם השנייה, וכן לניצולי שואה נזקקים. הרשות אחראית להעביר תשלומים חודשיים ולספק טיפולים רפואיים ושירותי רווחה לציבור נכים ייחודי זה על מנת שיוכלו לחיות ברווחה יחסית.

עם הקמת ממשלת ישראל השלושים ושבע הרשות לזכויות ניצולי השואה עברה למשרד ראש הממשלה. בנוסף, אגף בכיר אזרחים ותיקים במשרד עבר למשרד הנגב, הגליל והחוסן הלאומי על פי ההסכמים הקואליציוניים של הממשלה ה-37.

#### פיתוח כלכלי וחברתי של המגזר החרדי – באמצעות הרשות לפיתוח כלכלי-חברתי של המגזר החרדי

 ערך מורחב – **הרשות לפיתוח כלכלי-חברתי של המגזר החרדי**  

הרשות לפיתוח כלכלי-חברתי של המגזר החרדי רשות ממשלתית הכפופה למשרד לשוויון חברתי האמונה על הפיתוח הכלכלי, החברתי וצמצום הפערים בחברה הישראלית בין האוכלוסייה החרדית לציבור הכללי במדינת ישראל, הרשות הוקמה מכוח החלטה 182 של הממשלה ראש הרשות הוא רועי אסף.

עם הקמת ממשלת ישראל השלושים ושבע הרשות עברה למשרד ראש הממשלה.

#### צעירים - הובלת מדיניות לאומית בתחום הצעירים באמצעות רשות הצעירים

הרשות מפעילה תוכניות ונותנת תמיכות לשם שילוב הצעירים בחברה ובתהליכי קבלת ההחלטות

עם הקמת ממשלת ישראל השלושים ושבע רשות הצעירים עברה למשרד הנגב, הגליל והחוסן הלאומי על פי ההסכמים הקואליציוניים של הממשלה ה-37.

#### קידום מעמד האישה – באמצעות הרשות לקידום מעמד האישה

 ערך מורחב – **הרשות לקידום מעמד האישה**  

הרשות לקידום מעמד האישה עוסקת בקידום מדיניות בנושא מעמד האישה בישראל; בתיאום בין הגופים המטפלים במעמד האישה בישראל; בגיבוש פעילות למניעת אלימות נגד נשים ומיגור תופעת הזנות בישראל.

הרשות עברה למשרד לקידום מעמד האישה שהוקם ב-1 במאי 2023. בעקבות ביטול המשרד לקידום מעמד האישה, בהתאם להחלטת מליאת הכנסת מיום 22 בינואר 2024, שאישרה את החלטת הממשלה בנושא, הוחזרה הרשות למשרד לשוויון חברתי, ששמו שונה למשרד לשוויון חברתי וקידום מעמד האישה.

### תחומי האחריות של המשרד כיום

#### פיתוח כלכלי של המגזר הערבי – באמצעות הרשות לפיתוח כלכלי של מגזר המיעוטים

 ערך מורחב – **הרשות לפיתוח כלכלי של מגזר המיעוטים**  

הרשות לפיתוח כלכלי של מגזר המיעוטים היא רשות ממשלתית הכפופה למשרד לשוויון חברתי, שתפקידה לעזור לפיתוח ולשילוב האוכלוסייה הערבית, הדרוזית והצ'רקסית בכלכלה הישראלית. הרשות הוקמה מתוקף החלטה 1204 של ממשלת ישראל מפברואר 2007 והמלצות ועדת אור משנת 2000.

#### פיתוח המגזר הבדואי

 ערך מורחב – **הרשות לפיתוח והתיישבות הבדואים בנגב**  

הרשות אחראית על הסדרת היישובים בפזורה הבדואית, קידום ופיתוח תשתיות לאוכלוסייה הבדואית ותיאום מתן שירותים ממשרדי הממשלה למגזר.

**קידום אוכלוסיות הלהט"ב**

מטרת האגף לקידום אוכלוסיות הלהט"ב היא טיפוח וקידום אוכלוסיות הלהט"ב בישראל לטובת חיזוק המוגנות, תחושת הביטחון ותחושת השייכות באמצעות יצירת שוויון הזדמנויות וצמצום פערים בשלל תחומי החיים. האגף הוקם מתוקף החלטה 1782 של ממשלת ישראל מיולי 2022.

שרי המשרד
---------

  
השרים לשוויון חברתי בממשלות ישראל| מס' | דיוקן | שם
(תקופת חיים) | סיעה | תקופת כהונה | ממשלה |
| --- | --- | --- | --- | --- | --- |
| תאריך עברי | תאריך לועזי |
| המשרד לענייני גמלאים |
| 1 |  | **רפי איתן**
(1926-2019) |  | גיל | י' באב ה'תשס"ז | ו' בניסן ה'תשס"ט | 25 ביולי 2007 | 31 במרץ 2009 | השלושים ואחת |
| המשרד לאזרחים ותיקים |
| 2 |  | ראש הממשלה
**בנימין נתניהו**
(1949-) |  | הליכוד | ו' בניסן ה'תשס"ט | ז' בניסן ה'תשע"ג | 31 במרץ 2009 | 18 במרץ 2013 | השלושים ושתיים |
| 3 |  | **אורי אורבך**
(1960-2015) |  | הבית היהודי | ז' בניסן ה'תשע"ג | כ"ז בשבט ה'תשע"ה
נפטר בכהונתו | 18 במרץ 2013 | 16 בפברואר 2015
נפטר בכהונתו | השלושים ושלוש |
| *מילוי מקום על-ידי השר **נפתלי בנט*** |
| המשרד לשוויון חברתי |
| 4 |  | **גילה גמליאל**
(1974-) |  | הליכוד | כ"ה באייר ה'תשע"ה | כ"ג באייר ה'תש"ף | 14 במאי 2015 | 17 במאי 2020 | השלושים וארבע |
| 5 |  | **מירב כהן**
(1983-) |  | כחול לבןחוסן לישראל | כ"ג באייר ה'תש"ף | כ"ד בטבת ה'תשפ"א | 17 במאי 2020 | 8 בינואר 2021 | השלושים וחמש |
| *מילוי מקום על-ידי השר **איציק שמולי*** |
| 6 |  | **מיכאל ביטון**
(1970-) |  | כחול לבןחוסן לישראל | כ"א באייר ה'תשפ"א | ד' בתמוז ה'תשפ"א | 3 במאי 2021 | 13 ביוני 2021 |
| (5) |  | **מירב כהן**
(1983-) |  | יש עתיד | ד' בתמוז ה'תשפ"א | ה' בטבת ה'תשפ"ג | 13 ביוני 2021 | 29 בדצמבר 2022 | השלושים ושש |
| 7 | עמיחי שיקלי | **עמיחי שיקלי**
(1981-) |  | הליכוד | ה' בטבת ה'תשפ"ג | י"ב בשבט התשפ"ד | 29 בדצמבר 2022 | 22 בינואר 2024 | השלושים ושבע |
| המשרד לשוויון חברתי וקידום מעמד האישה |
| 8 |  | **מאי גולן**
(1986-) |  | הליכוד | י"ב בשבט ה'תשפ"ד | מכהנת | 22 בינואר 2024 | מכהנת |

### סגני השר

| שם | תמונה | תפקיד | תחילת כהונה | סיום כהונה | סיעה |
| --- | --- | --- | --- | --- | --- |
| לאה נס |  | סגנית השר לאזרחים ותיקים | 31 במרץ 2009 | 5 בפברואר 2013 | הליכוד |

קישורים חיצוניים
----------------

* 

* אתר האינטרנט הרשמי של המשרד לשוויון חברתי וקידום מעמד האישה (בעברית, באנגלית ובערבית)
* המשרד לשוויון חברתי וקידום מעמד האישה, ברשת החברתית פייסבוק

* המשרד לשוויון חברתי וקידום מעמד האישה, סרטונים בערוץ היוטיוב
* ישראל, המשרד לשוויון חברתי, דף שער בספרייה הלאומית

הערות שוליים
------------

1. ↑  נעמי הימיין-רייש, ‏עשור של בחירות, **פרלמנט** ‏63, 24 בדצמבר 2009
2. ↑  ההסכם קואליציוני בין סיעת קדימה לבין סיעת גיל - אתר משרד ראש הממשלה
3. ↑  הקמת יחידת סמך לענייני גמלאים במשרד ראש הממשלה, החלטה מספר 431 של ממשלת ישראל, משנת 2006, באתר של משרד ראש הממשלה
4. ↑  שחר אילן‏, אושרה הקמת משרד לענייני גמלאים, באתר וואלה!‏, 25 ביולי 2007
5. ↑  הודעת פקידי הממשלה (שינוי תארים), התשע"א-2010, ק"ת 6960 מיום 30 בדצמבר 2010
6. ↑  מיכל רז-חיימוביץ', ‏"שלישי בשלייקס": מהיום - הטבות לאזרחים ותיקים בימי שלישי, באתר גלובס, 1 ביולי 2014
7. ↑  החגיגה נגמרה: סוף לשלישי בשלייקס, באתר nrg, באתר nrg
8. ↑  מורן אזולאי, שונה שם המשרד לאזרחים ותיקים - ייקרא "המשרד לשוויון חברתי", באתר ynet, 4 באוגוסט 2015
9. ↑  אתר למנויים בלבד טלי חרותי-סובר, המשרד לקידום מקורבים לשרה גילה גמליאל, באתר TheMarker‏, 10 במרץ 2017
10. ↑  טל שלו, דנה ירקצי‏, הממשלה אישרה פה אחד את תקציב המדינה לשנים 2017–2018, באתר וואלה!‏, 12 באוגוסט 2016
11. ↑  דו"ח חופש המידע לשנת 2015; עמוד 36
12. ↑  מרכז הידע לחקר הזדקנות האוכלוסייה בישראל, באתר השירותים והמידע הממשלתי - המשרד לשוויון חברתי
13. ↑  המשרד לשוויון חברתי, אודות המשרד, באתר השירותים והמידע הממשלתי, ‏16 במאי 2018
14. ↑  הקמת רשות לפיתוח כלכלי-חברתי של המגזר החרדי | מספר החלטה 182, באתר GOV.IL
15. ↑  רועי אסף מונה לראש 'הרשות הממשלתית לפיתוח כלכלי חברתי למגזר החרדי', באתר רדיו קול חי, ‏2020-10-18
16. ↑  ערוץ 7, עם קבלת המינוי נועד יו"ר ועדת ההיגוי סגן השר אורי מקלב עם ראש הרשות רועי אסף, לסדרת פגישות מקצועיות במטרה להניע את פעילות הרשות, באתר ערוץ 7, 18 באוקטובר 2020
17. ↑  הרשות לפיתוח כלכלי של מגזר המיעוטים, באתר GOV.IL
18. ↑  הקמת רשות לפיתוח כלכלי במגזר המיעוטים, החלטה מספר 1244 של ממשלת ישראל השלושים ואחת, משנת 2017, באתר של משרד ראש הממשלה
19. ↑  הרשות לפיתוח כלכלי במגזר המיעוטים, באתר www.mevaker.gov.il
20. ↑  משרד ראש הממשלה, הטלת תפקידים בתחום אוכלוסיות הלהט"ב, החלטה 1782 של ממשלת ישראל השלושים ושש, באתר משרד ראש הממשלה, ‏10 ביולי 2022

| משרדי ממשלת ישראל |
| --- |
| משרדים נוכחיים | משרד ראש הממשלה • משרד האוצר • משרד האנרגיה והתשתיות • משרד הביטחון • המשרד לביטחון לאומי • משרד הבינוי והשיכון • משרד הבריאות • המשרד להגנת הסביבה • משרד ההתיישבות והמשימות הלאומיות • משרד החדשנות, המדע והטכנולוגיה • משרד החוץ • משרד החינוך • משרד החקלאות ופיתוח הכפר • משרד ירושלים ומסורת ישראל • משרד הכלכלה והתעשייה • משרד המורשת • משרד המשפטים • משרד הנגב, הגליל והחוסן הלאומי • המשרד לעניינים אסטרטגיים • משרד העבודה • משרד העלייה והקליטה • משרד הפנים • משרד הרווחה והביטחון החברתי • המשרד לשוויון חברתי וקידום מעמד האישה • המשרד לשירותי דת • המשרד לשיתוף פעולה אזורי • משרד התחבורה והבטיחות בדרכים • משרד התיירות • משרד התפוצות והמאבק באנטישמיות • משרד התקשורת • משרד התרבות והספורט | סמל מדינת ישראל |
| משרדים בעבר | המשרד להגנת העורף • המשרד לחיזוק וקידום קהילתי • המשרד לקידום מעמד האישה • משרד האספקה והקיצוב • משרד הדיגיטל הלאומי • משרד ההסברה • משרד ההשכלה הגבוהה והמשלימה • משרד החינוך, התרבות והספורט • משרד הכלכלה והתכנון • משרד המדע, התרבות והספורט • משרד המודיעין • משרד המיעוטים • משרד הפיתוח • משרד משאבי המים • משרד ראש הממשלה החלופי |

תבנית:שרי הגמלאים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007570668105171
* LCCN: no2018120324
* VIAF: 210146461607627731808
* WorldCat: lccn-no2018120324

 |